J. Mikolaj, podpredseda vlády a minister školstva SR: (2008-07-01):
Pán poslanec Fronc nie je tu, ale pýta sa, na čo vôbec je taký zákon. Hovorí, že zákon by mal skôr riešiť problémy, ktoré sa týkajú športovej reprezentácie. Áno, ja súhlasím s tým, že zákon nerieši všetky problémy telesnej kultúry. Dokonca aj Legislatívna rada povedala, aby sme zákon zoštíhlili, aby bol zákon priamy, aby sme si povedali dopredu, čo zákonom riešiť chceme. Ale nemôžeme šport riešiť ako všetko. To nejde, pretože zasahujeme do stoviek ďalších zákonov. Preto sme si povedali, že budeme riešiť výkonnostný a vrcholový šport, budeme riešiť šport v školách, talentovanú mládež, mimoškolské vyučovanie, prípravu športovcov na reprezentáciu, boj proti dopingu, spory v športe a informačný systém. To sme si dali ako zadanie, ako úlohu. A to, si myslím, z hľadiska športu je nevyhnutné, aby sme tieto veci v súčasnosti riešili. A o tom je tento zákon. Ja netvrdím, že o rok neprídem s nejakým iným zákonom, ktorý bude riešiť možno to, čo tu povedala pani poslankyňa Cibulková, pretože čo sa týka jej názorov, ktoré ona má, tak zatiaľ zväzy proti tomu sú. Všetky zväzy sú skôr za hráčske zmluvy ako za zamestnávateľské zmluvy. Takže, v poriadku, ak sa nájde konsenzus a nájdeme také riešenie, ktoré bude vyhovovať aj zväzom, aj športovcom, môžeme s tým prísť. Ale nemôže to byť len návrh z jednej strany. Pokiaľ ide o pána podpredsedu Horta, ten sa zameral výlučne na financovanie, že je málo finančných prostriedkov. Súhlasím s tým, pán podpredseda, ale pre oživenie pamäti sa pýtam: Za ktorej vlády TIPOS odišiel na ministerstvo financií? A, viete, ak sa džin vypustí z fľaše, veľmi ťažko sa už on do fľaše nazad ukladá. Čiže ak by sa dal presvedčiť minister financií, aby pustil TIPOS do športu, to by bol veľmi slabý minister financií. A, samozrejme, je to príjmom štátneho rozpočtu. Zákon o štátnom rozpočte schvaľuje parlament. Systémovo je to riešené. Ťažko ja poviem, že nech tie peniaze idú rovno do športu, keď tak či tak o tom rozhodujete vy, páni poslanci. A prečo by to malo byť zákonom dopredu stanovené, aby vy ste už, povedzme, túto možnosť nemali. Čiže je to obojstranné. Áno, tie peniaze chýbajú, ale aj súčasný zákon, zákon, myslím č. 288/1997 Z. z., predsa hovorí o tom, že 0,5 % zo štátneho rozpočtu má ísť do športu, čo je asi 1,6 mld. Sk v súčasnosti. Takže my máme zákonnú úpravu, ktorá hovorí o tom, koľko finančných prostriedkov do športu má ísť. A my sme aj z toho dôvodu ten zákon nechali, aby platil. Len, dá sa povedať, možnože to bol jediný z dôvodov, aby sme to tam mali. Čiže zákonná úprava na základné financovanie športu je. Pokiaľ ide o formu a zmenu dotácií, ja som už pri prvom čítaní povedal, že my sme v podstate prevzali tú metodiku, ktorú tu ešte vaša vláda pripravila. Pán poslanec Mikuš, niektoré pozmeňujúce návrhy, ktorých ste dali veľmi veľa, ja si myslím, akceptujeme, naozaj akceptujeme. Ale to, čo asi nebudeme môcť akceptovať, sú tie vzorce. Ja si myslím, že vzorce do zákona nepatria, vzorce môžu byť v nariadení vlády alebo vzorce môžu byť vo vyhláške. Tak to máme aj v iných dotáciách, kde vzorce sú. Ale sú v rámci  vyhlášky, pretože ročne upravujeme z hľadiska inflácie aj veci, ktoré s tým súvisia. Ale cením si, naozaj som rád, že máte snahu, aby sme do dotácií vniesli ešte presnejší systém ako ten, ktorý v súčasnosti je. Ale vy viete, že na ministerstve športu sa 90 % peňazí rozdeľuje na základe metodiky, tam nie sú žiadne voľné peniaze. Na to sú metodiky. Pokiaľ ide o kontrolu financovania, tam s vami naprosto súhlasím. Áno, 100-percentná kontrola nech je aj v rámci vyšších územných celkov, aj v rámci obcí, pokiaľ ide o štátne dotácie. Pán poslanec Mikuš tu nie je, ale si myslím že v jeho vystúpení to presne trafil. Je to takisto majster športu, karate, majster Európy, on pozná problematiku športu. V súčasnosti je na VÚC, takže si myslím, že takisto aj to, že on akceptuje ten zákon, tak to svedčí o tom, že ten zákon vypracovaný je dobre. Takisto, pán poslanec, ďakujem, že ste zákon podporili. K pani poslankyni Cibulkovej len veľmi stručne. Toto, poviem to otvorene, je nad rámec tohto zákona. Ja nie som schopný v tak krátkej dobe, ktorú na to mám, posúdiť 20-paragrafový pozmeňujúci návrh, ktorý zasahuje do desiatok ďalších zákonov. Toto je podľa mňa na samostatný návrh zákona, môže byť ako poslanecký. Ale to sa nedá riešiť pozmeňujúcim návrhom hlavne preto, keď je to neodkonzultované so športovou verejnosťou a otvárame Zákonník práce a niektoré ďalšie zákony. Čiže ide to nad rámec toho zákona, ktorý my predkladáme. Ďakujem pekne, pán podpredseda.